Haarder kan lære noget af Aalborg, mener Henrik Thomsen

SFs Skole- og Kulturrådmand Henrik Thomsen glæder sig over, at undervisningsminister Bertel Haarder nu nedsætter et såkaldt oprydningsudvalg, der skal vurdere hvordan man i fremtiden kan minimere bureaukrati og administrativt bøvl indenfor skoleverdenen. - Jeg tror faktisk at mange af de ting vi allerede gør på skoleområdet i Aalborg med lethed også kunne være et billede for andre og derfor sender jeg nu en invitation til Bertel Haarder om at aflægge vores velfungerende skolevæsen et besøg, siger Henrik Thomsen. Han tilføjer: - Der er for mig ingen tvivl om, at det er nødvendigt at få ryddet op i en række af de kontrolforanstaltninger, som folkeskolerne er udsat for og som tidligere har fået bl.a. flere skoleledere til at overveje deres fremtid i skolevæsenet.